Απόφαση της Επιτροπής

της 28ης Ιουνίου 2002

για τη χρησιμοποίηση τριών σφαγείων από την Ιταλία, σύμφωνα με τις διατάξεις του σημείου 7 του παραρτήματος ΙΙ της οδηγίας 92/119/ΕΟΚ του Συμβουλίου

[κοινοποιηθείσα υπό τον αριθμό Ε(2002) 2383]

(Το κείμενο στην ιταλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2002/535/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/119/EΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων(1), όπως τροποποιήθηκε τελευταία με την πράξη προσχώρησης της Αυστρίας, της Φινλανδίας και της Σουηδίας, και ιδίως το σημείο 7 παράγραφος 2 στοιχείο δ) του παραρτήματος II,

Εκτιμώντας τα ακόλουθα:

(1) Τον Μάιο 2002 οι ιταλικές κτηνιατρικές αρχές δήλωσαν την εμφάνιση κρουσμάτων φυσαλιδώδους νόσου των χοίρων στις κοινότητες Antignate και Romano di Lombardia, στις επαρχίες L'Aquila και Bergamo στην Ιταλία.

(2) Σύμφωνα με το άρθρο 10 της οδηγίας 92/119//EΚ, οριοθετήθηκαν αμέσως ζώνες προστασίας γύρω από τις περιοχές όπου εμφανίστηκαν τα κρούσματα.

(3) Η διακίνηση χοίρων στους δημόσιους και ιδιωτικούς δρόμους εντός της ζώνης προστασίας έχει απαγορευτεί.

(4) Η Ιταλία υπέβαλε αίτημα για τη χρησιμοποίηση τριών σφαγείων που βρίσκονται εντός της ζώνης προστασίας για τη σφαγή των χοίρων που προέρχονται από το εξωτερικό της εν λόγω ζώνης, σύμφωνα με το σημείο 7 παράγραφος 2 στοιχείο δ) του παραρτήματος II της οδηγίας 92/119/EΟΚ.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Παρέχεται στην Ιταλία η άδεια να χρησιμοποιήσει τα σφαγεία "SACA SUD", "Pizzetti Aldo srl" και "M.C. srl Romano di Lombardia" που βρίσκονται στις ζώνες προστασίας οι οποίες οριοθετήθηκαν τον Μάιο του 2002 γύρω από τις εστίες της φυσαλιδώδους νόσου των χοίρων που εμφανίστηκαν στις κοινότητες Antignate και Romano di Lombardia, στις επαρχίες L'Aquila και Bergamo, υπό τους ακόλουθους όρους:

- οι χοίροι προέρχονται από εκμεταλλεύσεις που βρίσκονται έξω από τις ζώνες προστασίας και επιτήρησης που έχουν οριοθετηθεί μετά την εμφάνιση των ανωτέρω κρουσμάτων και μεταφέρονται απευθείας στα σφαγεία, χωρίς εκφόρτωση ή στάθμευση,

- η πρόσβαση στα σφαγεία πρέπει να πραγματοποιείται μέσω διαδρόμων. Οι λεπτομέρειες όσον αφορά τους εν λόγω διαδρόμους καθορίζονται από την ιταλική νομοθεσία,

- πριν από την είσοδό τους στο διάδρομο, τα οχήματα που μεταφέρουν τους χοίρους για σφαγή πρέπει να έχουν σφραγιστεί από τις αρμόδιες αρχές. Κατά τη σφράγιση, οι αρχές πρέπει να καταγράφουν τον αριθμό κυκλοφορίας του οχήματος και τον αριθμό των χοίρων που μεταφέρονται από το όχημα,

- κατά την άφιξη στο σφαγείο, οι αρμόδιες αρχές πρέπει:

i) να επιθεωρούν και να αποσφραγίζουν το όχημα·

ii) να καταγράφουν τον αριθμό κυκλοφορίας του οχήματος και τον αριθμό των χοίρων που βρίσκονται στο όχημα.

2. Κάθε όχημα που μεταφέρει χοίρους στα σφαγεία τα οποία αναφέρονται στην παράγραφο 1 υφίσταται καθαρισμό και απολύμανση αμέσως μετά την εκφόρτωση στο πλαίσιο επίσημης επιτήρησης.

Άρθρο 2

Η παρούσα απόφαση εφαρμόζεται μέχρι τις 20 Ιουλίου 2002.

Άρθρο 3

Η παρούσα απόφαση απευθύνεται στην Ιταλική Δημοκρατία.

Βρυξέλλες, 28 Ιουνίου 2002.

Για την Επιτροπή

David Byrne

Μέλος της Επιτροπής

(1) ΕΕ L 62 της 15.3.1993, σ. 69.